Sanne Rubinke (SF), 2013-01-22:
I SF glæder vi os rigtig meget over bestemmelserne i det her lovforslag, som følger op på finanslovaftalen om bedre hjælp til udsættelsestruede boligsocialt anviste lejere.
Vi kan jo, som det også er blevet nævnt tidligere, heldigvis konstatere, at bl.a. regeringens afskaffelse af fattigdomsydelserne og også den styrkede boligsociale indsats allerede i første halvår af 2012 har haft en effekt, idet der for første gang i lang tid var en nedgang i antallet af udsættelser af lejere.
Derfor synes vi, det er rigtig vigtigt, at der nu følges op med nye regler, som pålægger de almene udlejere at underrette kommunerne, allerede når der første gang rykkes for en manglende huslejeindbetaling fra en anvist lejer, og pålægger kommunen at reagere på underretningen ved at indkalde lejeren til en samtale for at finde en løsning – en samtale om den aktuelle huslejerestance og selvfølgelig også om, hvordan man kan undgå fremtidige restancer.
Det er supergode tiltag, som vi tror på kan nedbringe antallet af ulykkelige familier, der sættes ud af deres lejligheder.
Vi hilser det velkommen, at kommunerne ved en ændring af 2-procentsreglen får større handlefrihed til at planlægge udviklingen i det lokale almene boligbyggeri efter de forhold, der nu engang lokalt gør sig gældende, for forholdene er jo ganske forskellige landet over.
Samtidig gøres det lettere at sammentænke planlægningen med de øvrige kommunale planlægningsområder, hvilket vi selvfølgelig også synes er rigtig godt.
Hvad angår forslagene til de nye regler om genhusning, synes vi, at de bringes mere i overensstemmelse med realiteterne og behovet og muligheden for en midlertidig genhusning i forbindelse med måske mindre omfattende ombygninger af almene boliger, og det vil være en lettelse for såvel lejere som boligorganisationer at have klarhed på det her område.
Så er der et par afbureaukratiseringsforslag – sådan har jeg tænkt det i hvert fald – som opfølgning på moderniseringsaftalen med KL, bl.a. at kommunen ikke mere skal godkende skillevægsarbejder, som lejerne får udført efter den individuelle råderet, og det her med, at boligorganisationerne fremover sender både forventninger til og opgørelser over det reelle udlejningsomfang direkte til staten og ikke mere via kommunen.
Det er da rigtig gode moderniserings- og afbureaukratiseringsforslag.
Problematikken med, at der har været en stigning i tab ved lejers fraflytning fra almene boliger i de senere år, bliver der også taget hul på med det her lovforslag.
De her tab belaster selvfølgelig afdelingerne, og med det her lovforslag indføres der så reglerne om, at boligorganisationernes dispositionsfonde efter nærmere kriterier kan gå ind og dække en del af disse tab.
Vi bifalder den sammenhæng, der på den måde skabes mellem kompetence og økonomisk ansvar; på den måde søger man det balanceret.
Og vi vil selvfølgelig være opmærksomme på, at dispositionsfondene ikke bringes i økonomisk uføre på den her måde.
Et andet af forslagene samler også ansvar og økonomisk forpligtelse, nemlig det punkt, der handler om ændring af reglerne om kommunernes og regionernes forpligtigelse til i visse situationer at yde beløb til dækning af beboerindskud i almene ældreboliger.
Man samler det her fremover hos kommunen, som i forvejen har forsyningsansvaret.
Så er der også de lidt tekniske ting, tænker jeg, hvor lovreglerne bringes i overensstemmelse med den praksis, som allerede har udviklet sig, nemlig for tilbagebetaling af støtte ved opløsning af støttede private andelsboliger, altså det, at statens administration behandler henvendelser om dette.
Og samtidig præciseres det, at ethvert salg af andelsboligforeningens ejendom udløser tilbagebetaling, og at foreningen har en underretningspligt.
Den sidste del af lovændringerne vedrører konvertering af renoveringslån med støtte fra Landsbyggefonden, og de regler synes vi faktisk også er rigtig gode.
Det er også en slags harmonisering, så konsekvenserne for beboerne er de samme, uanset om et lån refinansieres eller konverteres.
Så SF støtter de foreslåede ændringer og ser frem til de videre drøftelser af forslaget.